
    RAPORT SUPLIMENTAR
asupra propunerii legislative pentru completarea art.12 din Legea  nr.36/1995 a  notarilor publici şi a activităţii notariale


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  şi a fost sesizată spre dezbatere, în fond, cu propunerea legislativă  pentru  completarea art.12 din  Legea nr.36/ 1995 a notarilor publici şi a activităţii notariale, trimisă cu adresa nr. Pl.x- 359 din 7 mai  2007, înregistrată cu nr. 31/567  din 8 mai 2007.
Senatul, în calitate de primă Cameră sesizată, în şedinţa din 2 mai  2007, a respins propunerea legislativă.
Camera Deputaţilor este Cameră decizională, potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat. 

 Guvernul, prin punctul său de vedere, transmis cu adresa nr.368 din 9 februarie 2007, nu susţine adoptarea acestei propuneri legislative .
 Consiliul Legislativ  a avizat favorabil propunerea legislativă, cu observaţii şi propuneri, conform avizului nr.1704/ 13.12.2006. 
 Comisia pentru administraţie publică, amenajarea teritoriului şi echilibru ecologic, a avizat negativ propunerea legislativă cu avizul nr.26/1646 din 16 mai 2007.
Propunerea legislativă supusă dezbaterii are ca obiect de reglementare  completarea art.12 din Legea notarilor publici şi a activităţii notariale nr.36/1995, cu modificările şi completările ulterioare, ea vizând instituirea unor dispoziţii potrivit cărora secretarii consiliilor locale ale comunelor şi oraşelor unde nu funcţionează birouri ale notarilor publici, să îndeplinească, la cererea părţilor, efectuarea procedurii succesorale în cazurile de ieşire din indiviziune a beneficiarilor de terenuri agricole şi forestiere ca urmare a aplicării prevederilor Legii fondului funciar nr.18/1991, republicată, cu modificările şi completările ulterioare, iar taxele notariale plătite în aceste cazuri să se facă venit la bugetul local.
              Iniţiativa legislativă supusă dezbaterii a fost examinată în şedinţa Comisiei juridice, de disciplină şi imunităţi din 19.06 2007, întocmindu-se Raportul de respingere a propunerii  legislative pentru completarea art.12 din Legea nr.36/1995 a notarilor publici şi a activităţii notariale, nr. Pl.x 359/2007.            
               În temeiul art.104 din Regulamentul Camerei Deputaţilor, republicat, Plenul Camerei Deputaţilor, în şedinţa din 11 septembrie 2007 a hotărât retrimiterea propunerii legislative  pentru  completarea  art.12 din Legea nr.36/1995 a notarilor publici şi a activităţii notariale, Comisiei juridice, de disciplină şi imunităţi, sesizată în fond, în vederea reexaminări şi depunerii unui nou raport.   

În conformitate cu prevederile art.61 din Regulamentul Camerei Deputaţilor, republicat, iniţiativa legislativă supusă dezbaterii a fost reexaminată în şedinţa Comisiei din 19 septembrie 2007. La lucrările Comisiei juridice a luat parte, în calitate de invitat, doamna Katalin Barbara Kibedi, secretar de stat la Ministerul Justiţiei. 

            La reexaminarea acestei propuneri legislative, din totalul de 27 membri ai Comisiei juridice, de disciplină şi imunităţi au fost prezenţi la şedinţă 14 deputaţi.
                       În urma rediscutării  propunerii legislative, membrii Comisiei au hotărât, cu majoritate de voturi ( 6 voturi împotrivă), să propună plenului Camerei Deputaţilor menţinerea Raportului iniţial nr.Plx.359/2007 din 19 iunie 2007 de respingere a propunerii legislative pentru completarea art.12 din  Legea nr.36/1995  a notarilor publici şi a activităţii notariale.


În raport de obiectul şi conţinutul său ce vizează modificarea unei legi organice, propunerea legislativă face parte din categoria legilor organice.

